Virossa ei ole yllätytty siitä, että Viron auttaminen sodassa olisi vaikea kysymys Suomelle.

Iltalehden juttu siitä (siirryt toiseen palveluun), että osa eduskunnasta ja presidentti Sauli Niinistö ovat eri linjoilla puolustuspolitiikasta ja erityisesti mahdollisesta Viron auttamisesta, on huomioitu myös Viron tiedotusvälineissä. Artikkelin mukaan vasemmisto ja osa keskustaa haluaisi kieltää mahdollisuudenkin sotilaallisen avun antamisesta Virolle.

Sekä presidentti Niinistö, kansanedustaja Erkki Tuomioja (sd.) että puolustusvaliokunnan puheenjohtaja Ilkka Kanerva (kok.) ovat kiistäneet, että asiasta olisi merkittäviä linjaerimielisyyksiä.

Postimees-lehden (siirryt toiseen palveluun) mukaan asiaa ovat kommentoineet sosiaalisessa mediassa muun muassa Viron puolustusministeri Margus Tsahkna ja kansanedustaja Marko Mihkelson. Viimemainittu on johtanut sekä puolustus- että ulkoasiainvaliokuntaa Viron parlamentissa Riigikogussa.

Puolustusministeri Tsahkna toteaa, että Viro on Naton jäsen ja sitä suojelee Naton yhteinen puolustus.

– Suomi ei kuulu Natoon, mutta rauhoitan suomalaisia ystäviä sanomalla, ettei ole syytä huoleen, Viro tulee varmasti apuun jos Suomea uhataan, kirjoittaa Tsahkna Twitterissä.

Kansanedustaja Mihkelsonin mukaan asiassa ei ole mitään uutta. Hän muistuttaa, että ruotsalaisiin verrattuna suomalaiset poliitikot ovat aina olleet Baltian maiden sotilaallisesta auttamisesta hyvin niukkasanaisia.